b'\n_START_ARTICLE_\nSnaggletooth B. Mot\xc3\xb6rhead\n_START_PARAGRAPH_\nSnaggletooth B. Mot\xc3\xb6rhead (ogs\xc3\xa5 kjent som Warpig, The Bastard og The Iron Boar) er navnet p\xc3\xa5 Mot\xc3\xb6rheads \xc2\xabmaskot\xc2\xbb. B-en skal visstnok st\xc3\xa5 for \xc2\xabBastard\xc2\xbb, som ogs\xc3\xa5 var det Lemmy Kilmister hadde planer om \xc3\xa5 kalle bandet til \xc3\xa5 begynne med. Siden har han brukt \xc2\xabBastard\xc2\xbb som en sangtittel og \xc2\xabBastards\xc2\xbb som albumtittel. Det hele startet med at frontfigur Lemmy \xc3\xb8nsket et albumcover til debutalbumet. Joe Petagno kom med et forslag til et cover i 1977 som var et bilde av en hybrid av hodeskallene til en hund, villsvin og en gorilla. Resultatet ble en hunde-gorilla med overdimensjonerte villsvin-st\xc3\xb8ttenner. Lemmy likte tegningen og siden har Snaggletooth v\xc3\xa6rt et symbol p\xc3\xa5 Mot\xc3\xb6rhead._NEWLINE_Siden har Snaggletooth prydet flere av Mot\xc3\xb6rheads albumcovere, hver av dem med sin unike vri av bl.a. lenker og flammer, og oftest preget av kaos og ondskap. Et annet motiv som har preget Mot\xc3\xb6rheads albumcovere (og sceneshow) er spar-tegnet, som har blitt v\xc3\xa6rende siden albumet Ace of Spades (norsk: \xc2\xabsparess\xc2\xbb)._NEWLINE_Et av motivene som skiller seg mest ut er Orgasmatron-albumet, hvor Snaggletooth er fronten av et tog. Dette var et av de vanskeligste albumcoverne for Petagno \xc3\xa5 tegne. Coveret til DVD-en 25 & Alive: Boneshaker skal forestille flere lag med Mot\xc3\xb6rhead-plakater opp\xc3\xa5 hverandre revet i stykker, s\xc3\xa5 alle de ulike plakatene med hvert sitt (tidligere utgitte) Snaggletooth-motiv vises._NEWLINE_Joe Petagno og Lemmy likte \xc3\xa5 more seg med \xc3\xa5 tegne kj\xc3\xb8nnsorganer p\xc3\xa5 coverne. P\xc3\xa5 albumcoveret til Another Perfect Day er tungen til Snaggletooth formet som to hundepeniser, mens Snaggletooth opprinnelig hadde formen til et kvinnelig kj\xc3\xb8nnsorgan i svelget og en mannlig penis som tunge p\xc3\xa5 coveret til Sacrifice. Dette, samt et svastika p\xc3\xa5 en murvegg, ble fjernet av plateselskapet som mente det var for provoserende.'